Lesninger - Den salige Jomfru Maria, Kirkens mor (2. pinsedag)

## **Lesning** Apg 1,12-14

*De holdt trofast sammen i bønn sammen med Maria, Jesu mor*

Etter at Jesus hadde blitt tatt opp til himmelen, vendte apostlene tilbake til Jerusalem fra den høyden som heter Oljeberget og ligger nær Jerusalem, bare en sabbatsreise unna.

Inne i byen gikk de opp på den salen hvor de pleide å holde til. Det var Peter og Johannes, Jakob og Andreas, Filip og Tomas, Bartolomeus og Matteus, Jakob, sønn av Alfeus, Simon seloten og Judas, sønn av Jakob. Alle disse holdt trofast sammen i bønn, sammen med noen kvinner og Maria, Jesu mor, og brødrene hans.

## **Responsoriesalme** Sal 87 (86),1-2.3+5.6-7 (℟: 3)

**Omkved:** Herlige ting er sagt om deg, du Guds by.

Han har grunnlagt byen på hellige fjell.  
Av alle Jakobs boliger elsker Herren Sions porter høyest.

Herlige ting er sagt om deg, du Guds by.  
For om Sion heter det:  
«Hver og en er født her.»   
Den høyeste selv har grunnfestet byen.

Herren skriver opp folkene og teller dem:  
«Alle er de født her.»   
De danser og synger:  
«Alle mine kilder er i deg.»

## **Halleluja**

Halleluja.

Å lykksalige jomfru, som fødte Herren;  
å salige Kirkens Mor, du som styrker oss ved din Sønns Jesu Kristi Ånd!

Halleluja.

**Evangelium** Joh 19,25-34 *Dette er din sønn. Dette er din mor.*

På den tid sto Jesu mor, morens søster, Maria som var gift med Klopas, og Maria Magdalena ved Jesu kors.

Da Jesus så sin mor og ved siden av henne disippelen han elsket, sa han til sin mor: «Kvinne, dette er din sønn.» Deretter sa han til disippelen: «Dette er din mor.» Fra da av tok disippelen henne hjem til seg.

Jesus visste nå at alt var fullbrakt, og for at Skriften skulle bli oppfylt, sa han: «Jeg tørster.» Det sto et kar der med vineddik. De fylte en svamp med den, satte svampen på en isopstilk og holdt den opp til munnen hans. Da Jesus hadde fått vineddiken, sa han: «Det er fullbrakt!» Så bøyde han hodet og utåndet.

Det var helgaften, og kroppene måtte ikke bli hengende på korset over sabbaten, for denne sabbaten var en stor høytidsdag. Jødene ba derfor Pilatus om at beina måtte knuses på dem og kroppene bli tatt ned. Soldatene kom da og knuste beina først på den ene og så på den andre som var blitt korsfestet sammen med Jesus. Da de kom til Jesus, så de at han alt var død, og de knuste ikke hans bein. Men en av soldatene stakk ham i siden med et spyd, og straks kom det ut blod og vann.